Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston päätös yhteisön toimintaohjelmasta nuorisoalalla Euroopan laajuisesti toimivien organisaatioiden tukemiseksi" (KOM(2003) 272 lopullinen – 2003/0113 COD)



Virallinen lehti nro C 010 , 14/01/2004 s. 0018 - 0020



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston päätös yhteisön toimintaohjelmasta nuorisoalalla Euroopan laajuisesti toimivien organisaatioiden tukemiseksi" (KOM(2003) 272 lopullinen - 2003/0113 COD) (2004/C 10/06) Neuvosto päätti 24. kesäkuuta 2003 Euroopan yhteisön perustamissopimuksen 149 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -erityisjaosto antoi lausuntonsa 10. syyskuuta 2003. Esittelijä oli Jillian van Turnhout, ja apulaisesittelijät olivat Mário Soares ja Antonello Pezzini. Euroopan talous- ja sosiaalikomitea hyväksyi 24. ja 25. syyskuuta 2003 pitämässään 402. täysistunnossa (syyskuun 24. päivän kokouksessa) seuraavan lausunnon äänin 128 puolesta, 1 vastaan. 1. Tiivistelmä 1.1. Euroopan talous- ja sosiaalikomitea suhtautuu myönteisesti ehdotettuun toimenpiteeseen, jolla turvataan nuorisoalalla Euroopan laajuisesti toimivien organisaatioiden toiminnan kannalta välttämättömän rahoituksen jatkuminen. 1.2. ETSK arvostelee kuitenkin ehdotusta alentaa asianomaisille organisaatioille myönnetyn toiminta-avustuksen määrää 2,5 prosenttia vuodessa kolmannesta vuodesta lähtien. Tämän lausunnon tarkoituksena on hahmotella komission ehdotuksen todennäköisiä vaikutuksia. Lisäksi komitea katsoo, että kyseisiin organisaatioihin tulisi soveltaa asetuksen (EY, Euratom) N:o 2342/2002 162 artiklaa(1)(2), niihin ei tule soveltaa neuvoston asetuksen (EY, Euratom) N:o 1605/2002 113 artiklan 2 kohtaa. 1.3. ETSK on tyytyväinen siihen, että komission ehdotus takaa Euroopan nuorisofoorumille myönnettävän rahoituksen vakaan jatkumisen ja varmistaa, että foorumi voi jatkaa kasvuaan ja voimistua. 1.4. ETSK on pannut huolestuneena merkille, että viime vuosina joidenkin kansainvälisten nuorisojärjestöjen saama rahoitus on asteittain vähentynyt. ETSK kehottaa Euroopan parlamenttia, neuvostoa ja komissiota toimimaan aktiivisesti sen puolesta, että kyseisen budjettikohdan varoja lisätään. Kansainvälisten nuorisojärjestöjen kasvu ja kehittyminen on oleellisen tärkeää Euroopan kehitykselle ja tulevaisuudelle, mikä on syytä tunnustaa. 1.5. ETSK huomauttaa, että komission ehdotus kattaa vuodet 2004-2006. Komitea kehottaa komissiota käynnistämään mahdollisimman laajat kuulemiset sen selvittämiseksi, miten ohjelman rahoitus hoidetaan vuoden 2006 jälkeen. 1.6. ETSK kehottaa panemaan välittömästi täytäntöön komission laatimaan valtiosta riippumattomien kansainvälisten nuorisojärjestöjen tukemista käsittelevään arviointiraporttiin(3) sisältyvät merkittävät suositukset. 1.7. ETSK toteaa, että käsiteltävänä oleva ehdotus on yksi useista komission mainitsemista ehdotuksista, jotka koskevat useilla eri aloilla toteutettavia yhteisön toimintaohjelmia ja toimenpiteitä. ETSK suosittaa painokkaasti, että komissio soveltaa kyseisillä aloilla johdonmukaista lähestymistapaa etenkin tukikelpoisuusperusteisiin. 2. Taustaa 2.1. Euroopan talous- ja sosiaalikomitea suhtautuu myönteisesti ehdotukseen perustaa yhteisön toimintaohjelma nuorisoalalla Euroopan laajuisesti toimivien organisaatioiden tukemiseksi. Ehdotuksen tarkoituksena on luoda perussäädös nuorisoalaa koskevien tukien myöntämiselle Euroopan laajuisesti toimiville organisaatioille kolmeksi vuodeksi (vuosina 2004-2006). 2.2. Usean vuoden ajan kaikki tukitoimet on toteutettu ilman oikeusperustaa komission hallintomenoihin kuuluvista budjettikohdista: - Budjettikohdasta A-3023 yhteisrahoitetaan Euroopan nuorisofoorumin toimintakustannuksia. - Budjettikohdasta A-3029 tuetaan valtiosta riippumattomia kansainvälisiä nuorisojärjestöjä. 2.3. Kyseisellä rahoituksella on turvattu Euroopan nuorisofoorumin toiminnassa tarvittava perusrahoitus, joka ohjataan Euroopan unionin nuorisofoorumin kautta. Samalla on turvattu valtiosta riippumattomien kansainvälisten nuorisojärjestöjen hallinnon ja sihteeristöjen tarvitsema perusrahoitus. Tällaista rahoitusta ei ole muutoin saatavilla Euroopan laajuisesti. 2.4. Laatiessaan tätä kannanottoaan Euroopan talous- ja sosiaalikomitea on kuullut Euroopan nuorisofoorumia ja sen jäsenorganisaatioita, joita ovat sekä valtiosta riippumattomat kansainväliset nuorisojärjestöt (Non Governmental Youth Organisations, INGYOs) että kansalliset nuorisoneuvostot (National Youth Councils, NYCs). Kyseisiä organisaatioita on yhteensä yli 90. 3. Euroopan nuorisofoorumi 3.1. ETSK on tyytyväinen siihen, että ehdotettu toimenpide takaa Euroopan nuorisofoorumille myönnettävän rahoituksen vakaan jatkumisen ja varmistaa, että foorumi voi jatkaa kasvuaan ja voimistua. Tällä hetkellä kyseisen organisaation rahoitus tulee kanavoida Euroopan unionin nuorisofoorumin kautta. Kaikki Euroopan nuorisofoorumin jäsenorganisaatiot, kuten EU:n ulkopuolisissa maissa toimivat kansalliset nuorisoneuvostot, eivät kuitenkaan ole Euroopan unionin nuorisofoorumin täysvaltaisia jäseniä. Näin ollen komission ehdotuksen voidaan katsoa merkitsevän vain teknisen esteen poistamista. ETSK pitää kuitenkin poliittisesti merkittävänä, että nuorisoasioita käsittelee yleiseurooppalaisella tasolla vain yksi elin. 3.2. ETSK suhtautuu myönteisesti siihen, että ehdotuksen liitteen 2.1 kohdassa tunnustetaan nuorisofoorumin riippumattomuus ja itsenäisyys. Tästä huolimatta komitea kiinnittää huomiota myös periaatteeseen, jonka mukaan "foorumin ulkopuolisia nuorisojärjestöjä sekä järjestäytymättömiä nuoria otetaan toimintaan mukaan mahdollisimman laajasti". ETSK katsoo, että kyseistä periaatetta ei tulisi asettaa rahoituksen saamisen ehdoksi, sillä nuorisofoorumi pyrkii jo nyt saamaan mahdollisimman laajan jäsenkunnan Euroopan laajuisesti samaan tapaan kuin UNICE ja ETUC. 4. Valtiosta riippumattomat kansainväliset nuorisojärjestöt 4.1. Komissio on jo vuosien ajan huolehtinut valtiosta riippumattomien kansainvälisten nuorisojärjestöjen hallinnon ja sihteeristöjen tarvitsemasta perusrahoituksesta. Tällaista rahoitusta ei olisi muutoin ollut saatavilla Euroopan laajuisesti. Useimpien Euroopan unionissa toimivien kansallisten nuorisoneuvostojen rahoitus on järjestetty samalla tavalla niiden omissa jäsenvaltioissa. 4.2. Jotta komission ehdotus toimisi ja onnistuisi saavuttamaan tavoitteensa, on oleellisen tärkeää, että valtiosta riippumattomien kansainvälisten nuorisojärjestöjen tehtävät määritetään ja ymmärretään entistä selvemmin. ETSK toivoo, että laaditaan kriteerit sen varmistamiseksi, että valtiosta riippumattomat nuorisojärjestöt noudattavat toiminnassaan seuraavia periaatteita: kyseisten järjestöjen toiminnasta vastaavat nuoret ja ne toimivat nuorten hyväksi, ne ovat rakenteeltaan aidosti demokraattisia, ne mahdollistavat nuorten osallistumisen paikallisella, alueellisella, valtakunnallisella ja eurooppalaisella tasolla, ne ovat voittoa tavoittelemattomia ja niitä johdetaan vapaaehtoisvoimin. Samalla on luotava arviointijärjestelmä sen varmistamiseksi, että vain edellä mainitut vaatimukset täyttävät nuorisojärjestöt voivat saada rahoitusta. 4.3. ETSK vastustaa kuitenkin jyrkästi ehdotusta alentaa asianomaisille organisaatioille myönnetyn toiminta-avustuksen määrää 2,5 prosenttia vuodessa kolmannesta vuodesta lähtien, kuten ehdotuksen liitteen 5.6 kohdassa esitetään. - Jos valtiosta riippumattomien nuorisojärjestöjen toimintaa ei rahoiteta riittävästi, heitetään hukkaan kyseisissä organisaatioissa vuosien ajan kertyneet kokemukset ja tietämys. Veronmaksajan näkökulmasta tämä merkitsisi aikaisemmin tehdyillä julkisilla investoinneilla saatujen tulosten tuhoamista. - Valtiosta riippumattomille nuorisojärjestöille on erityisen tärkeää varmistaa niiden rakenteiden pysyvyys, sillä nuorisojärjestöjen luonteen vuoksi niiden jäsenten, vapaaehtoistyöntekijöiden ja henkilökunnan vaihtuvuus on suurta. Valtiosta riippumattomat nuorisojärjestöt ovat lisäksi muita vapaaehtoisjärjestöjä riippuvaisempia sellaisten vapaaehtoistyöntekijöiden panoksesta, joilla ei organisaatioon tullessaan ole paljoakaan aikaisempaa kokemusta. - Valtiosta riippumattomien nuorisojärjestöjen toiminta koskee sellaisia yhteiskuntaryhmiä, joissa henkilökohtainen tulotaso on alhainen, mikä vaikuttaa kyseisten organisaatioiden mahdollisuuksiin kerätä rahaa jäseniltään. 4.4. Lisäksi ehdotus vähentää organisaatioille myönnetyn rahoituksen määrää kolmannesta vuodesta lähtien saattaa yllyttää niitä hajoamaan, ryhmittymään uudestaan ja hakemaan uudestaan muodostetulle ryhmälle uutta rahoitusta. Organisaatioita tulisi kannustaa vahvistamaan asemaansa ja kasvamaan. Jos yksittäisille organisaatioille myönnettävän rahoituksen vähentämistä jatketaan vuosittain, ETSK ymmärtää hyvin, että organisaatioista saattaa erota osia, jotka hakevat erillistä rahoitusta. Tämän riskin pienentämiseksi on ryhdyttävä toimenpiteisiin. 4.5. ETSK korostaa, että on tärkeää ryhtyä myös toimenpiteisiin, joilla kannustetaan perustamaan uusia organisaatioita. Tämä koskee etenkin niitä ryhmiä ja nuoria edustavia organisaatioita, jotka eivät ole olleet perinteisesti lainkaan edustettuina tai ovat olleet aliedustettuja. Koska kuluva vuosi on Euroopan vammaisten teemavuosi, ETSK:n mielestä on pyrittävä erityisesti turvaamaan sellaisten organisaatioiden kehittäminen, joiden toimintaan osallistuu nuoria vammaisia ja jotka tarjoavat näille palveluita. 4.6. ETSK korostaa, että komission osallistuminen rahoitusta saavien organisaatioiden valintaprosessiin on tärkeää. ETSK ymmärtää komission halun ulkoistaa osan tästä toiminnasta, mutta katsoo, että päätöksenteon ja valvonnan tulee säilyä komission vastuulla. 4.7. ETSK huomauttaa, että ehdotuksen liitteen englanninkielisessä toisinnossa puhutaan epävirallisesta (informal) koulutuksesta virallisen järjestelmän ulkopuolella tapahtuvan (non-formal) koulutuksen sijaan. Muunkielisissä toisinnoissa (mutta ei suomenkielisessä toisinnossa) käytetään jälkimmäistä termiä, mikä vastaa myös sitä, miten ETSK ymmärtää kyseiset termit. Bryssel 24. syyskuuta 2003. Euroopan talous- ja sosiaalikomitean puheenjohtaja Roger Briesch (1) Varainhoitoasetuksen 108 artikla. (2) Koska kyseiset organisaatiot ovat Euroopan unionin yleisen edun mukaista tavoitetta edistäviä yhteisöjä "Komission asetuksen (EY, Euratom) N:o 2342/2002 162 artikla: Euroopan unionin yleisen edun mukaista tavoitetta edistävä yhteisö voi olla a) eurooppalainen yhteisö, joka toimii Euroopan unionin politiikkoja koskevan koulutuksen, tiedotuksen tai tutkimuksen alalla, tai eurooppalainen standardointiyhteisö; b) eurooppalainen verkosto, joka edustaa jäsenvaltioissa tai unionin jäsenyyttä hakeneissa maissa toimivia voittoa tavoittelemattomia yhteisöjä ja edistää perustamissopimusten tavoitteiden mukaisia periaatteita ja politiikkoja." (3) Komission valmisteluasiakirja "Support for non governmental youth organisations" (arviointiraportti), SEC(2003) 934.